„Experţii discută mai multe variante: fie păstrarea sistemului actual de redirecţionare a 2% din impozit, fie introducerea donaţiei în sistemul de deduceri personale din venitul global al contribuabilului. În viitorul sistem, sumele donate ar putea fi deduse integral în limita a 1000 lei/membru al gospodăriei (familiei)”, se arată într-un comunicat al Ministerului Finanţelor.

Potrivit instituţiei, o paletă largă de specialişti sunt cooptaţi în grupuri de lucru care analizează conceptul de administrare a venitului global anual şi care lucrează la un sistem de deduceri personale ce include sponsorizări ale ONG-urilor sau donaţii pentru cauze umanitare. Societatea civilă ar avea posibilitatea să obţină finanţări mai mari decât cele provenite din redirecţionarea a 2% din impozit, aşa cum se întâmplă acum.

„După finalizarea analizelor şi a simulărilor necesare, proiectul Codului Economic, care va include modificările Codului fiscal, va fi supus dezbaterii publice şi înaintat Parlamentului României”, precizează Ministerul Finanţelor.